Kau Na Ose Ki Gau Me Veivuke Vei Ira Na Dau Teitei
E dua na kerekere era cakava mai Gau ki na Tabana ni Teitei me laki ta na gaunisala ki na nodra iteitei (Farm Road).
Ena nodra mai dabe na ivakalesilesi e cake era raica ni na dredre na kena ta na gaunisala ia ena rawarawa ke vakarautaki ga na ose.
Ena macawa sa oti e tukuna na turaga na Distirct Officer (DO) mai Gau o Revoni Rakasavu ni sa sobu yani e 32 na ose ena wavu mai Qarani.
Ni ratou tarogi na Tabana ni Teitei e qai tukuna na nodratou gusu ni vosa o Eremodo Tuni ni la’ki voli na ose mai Sigatoka, ka na kedra isau e tiko mai na loma ni $400 – $500 dua na ose, ka na vakatau mai na kedra levu.
E tukuna o Tuni ni 32 na ose oqo era na laki wasea na veikorokoro mera tau ya rua, dua na tagane ka dua na yalewa.
Na veikoro mai Gau o Sawaieke, Somosomo, Nawaikama, Nukuloa, Levuka-i-gau, Lovu, Vadravadra, Yadua, Navukailagi, Qarani, Vione, Lekanai, Vanuaso, Nacavanadi, Malawai kei Lamiti.
Ko ira na ose oqo e tukuna o Tuni mera la’ki veivuke mai ena kena kau mai na nodra ivoli mai na nodra iteitei ki na koro.
Ena gauna oqo e tukuna o Rakasavu era colacola mai na nodra iteitei kina koro ka ra sa dau oca kina vakalevu.
Na ose, e tukuna o Rakasavu, ena veivuke sara vakalevu vei ira ni levu era sa qase era sa dau kerea na veivuke ena kena kau mai na nodra ivoli kina koro.
E gadrevi mera la’ki va kawa na ose ka qo na vuna e tukuna o Revoni e soli kina e dua na ose tagane kei na dua na ose yalewa kina veikoro.
Feedback: maikab@fijisun.com.fj
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn dan_Latn